LV Eiropas Savienības Oficiālais Vēstnesis C 163/16

Grozījuma pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 163/06

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

Grozījumu pieteikums saskaņā ar 9. pantu

“CHIANTI CLASSICO”

EK Nr.: IT-PDO-0105-0108-05.12.2003

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi:

—  Produkta nosaukums — Produkta apraksts —  Ģeogrāfiskais apgabals — Izcelsmes apliecinājums — Ražošanas metode —  Saikne —  Marķējums —  Valstu prasības —  Citi (precizēt)

2. Grozījuma(-u) veids:

— Grozījumi vienotajā dokumentā vai kopsavilkuma lapā —  Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu pieprasīto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i):

3.1. Produkta apraksts:

Stājoties spēkā Regulai (EK) Nr. 640/2008, tika mainītas organoleptiskās vērtības un svītroti jēdzieni “augļu garšas intensitāte olīvām” un “zāle/lapas”. Jaunā organoleptisko īpašību tabula paredz plašāku intensitātes diapazonu. Tas ir plašāks nekā iepriekšējais sakarā ar laika apstākļu izmaiņām pēdējos gados.

Cik tas attiecas uz ķīmisko novērtējumu, tokoferolu vērtība ir lielāka par 140 ppm, un oleīnskābes vērtība ir lielāka par 72 %.

Iemesls norādei uz kopējo tokoferolu saturu, kas pārsniedz 140 ppm, nevis 150 ppm, kā bija noteikts produkta iepriekšējā specifikācijā, ir saistīts ar izmantotās analīzes metodes veidu. Vērtības 150 ppm noteikšana bija pamatota ar analīzi, kas veikta virknei Chianti Classico reģionā ražotās eļļas paraugu, un ar desmit gadu laikā veiktiem pētījumiem par eļļas kvalitatīvajām īpašībām; tokoferolu noteikšanā mēdza izmantot analīzes metodi, kas izstrādāta Istituto per le sostanze grasse di Milano (Milānas Taukvielu izpētes institūtā). Taču tagad laboratorija, kas atbildīga par eļļas kvalitatīvo analīzi, tokoferolu analīzei izmanto citādu standartu. Atšķirīgu metožu rezultātā iegūtais rādījums, lai gan nedaudz, bet atšķiras no gala rezultāta tikai tāpēc, ka mainās pati metode. Tāpēc tokoferolu līmeņa samazināšana līdz 140 ppm ir jāuzskata par korekciju, kurā tiek ņemtas vērā analītiskās metodes, nevis par faktiskā līmeņa pazemināšanu.

Runājot par oleīnskābes vērtību, slikto laika apstākļu dēļ dažās sezonās aizkavējās olīvu nogatavošanās attiecībā uz galvenajiem bioķīmiskajiem elementiem, tāpēc šajā ziņā vērtības bija zemākas.

3.2. Izcelsmes apliecinājums:

Šā grozījuma nolūks ir saskaņot Kopsavilkumu ar Regulas (EK) Nr. 510/2006 prasībām.

3.3. Ražošanas metode:

Ekstrakcijas iekārtām noteiktā jaunā temperatūra nedrīkst pārsniegt 27 °C.

Šis grozījums ir nepieciešams, lai “Chianti Classico” eļļu varētu tirgot kā “auksti spiestu” olīveļļu.

Grozījuma prasību iesniedza Consorzio Olio DOP Chianti Classico, Via degli Scopeti 155, Località Sant’Andrea in Percussiva, San Casciano Val di Pesa (FI).

Šī pati organizācija (Consorzio Olio DOP Chianti Classico), kas ar notariālu apstiprinājumu izveidota 1989. gada 1. decembrī, iesniedza arī pieprasījumu reģistrēt nosaukumu “Chianti Classico”. Turklāt ministrija ir pārliecinājusies, ka asociācijā ietilpstošā grupa “olīvu audzētāji” pārstāv divas trešdaļas no pārbaudītās produkcijas. Konsorcijā ir pārstāvētas arī tādas grupas kā “pildītāji pudelēs” un “spiedēji”.

KOPSAVILKUMS

PADOMES REGULA (EK) Nr. 510/2006

“CHIANTI CLASSICO”

EK Nr.: IT-PDO-0117-0108-05.12.2003

ACVN ( X ) AĢIN ( )

Šajā kopsavilkumā noteikti galvenie produkta specifikācijas elementi informācijas nolūkā.

1. Atbildīgais departaments dalībvalstī:

Nosaukums: Ministero delle Politiche Agricole Alimentari e Forestali Adrese: Via XX Settembre 20 00187 Roma RM ITALIA Tālr. +39 0646655106 Fakss +39 0646655306 E-pasts: saco7@politicheagricole.gov.it

2. Grupa:

Nosaukums: Consorzio di tutela della denominazione di origine protetta olio extravergine di oliva«Chianti Classico» Adrese: Via Scopeti 155 Sant’Andrea in Percussiva 50026 San Casciano in Val di Pesa FI ITALIA Tālr. +39 0558228511 Fakss +39 0558228173 E-pasts: oliodop@chianticlassico.com Sastāvs: ražotāji/pārstrādātāji ( X ) citi ( )

3. Produkta veids:

1.5. grupa. – Neapstrādāta augstākā labuma olīveļļa

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Chianti Classico”

4.2. Apraksts

“Chianti Classico” neapstrādātai augstākā labuma olīveļļai jābūt ražotai no reģistrētās plantācijās audzētām olīvām tādā proporcijā, lai tajā vismaz 80 % būtu izmantotas Frantoio, Correggiolo, Moraiolo un Leccino šķirnes (pa vienai vai kopā) un ne vairāk par 20 % – citas vietējās šķirnes.

Eļļai, ko laiž tirgū, ir jāatbilst šādām īpašībām:

— maksimālais skābums ir 0,5 % (izteikts kā oleīnskābe),

— maksimālais peroksīda skaitlis ir 12 (mekv. skābekļa),

— absorbcija ultravioletajos staros (K 232) ir ne lielāka par 2,1, un absorbcija ultravioletajos staros (K 270) ir ne lielāka par 0,2,

— oleīnskābes saturs ir lielāks par 72 %,

— kopējais CMP saturs (fenola antioksidanti; Stazione Sperimentale per le Industrie degli Oli e dei Grassi – Eļļas un tauku nozares eksperimentālās stacijas izmantotā metode) ir lielāks par 150 ppm,

— kopējais tokoferolu saturs ir lielāks par 140 ppm.

Turklāt eļļai jāatbilst šādām pazīmēm:

— tās krāsa ir no tumši zaļas līdz zaļai ar zeltainu nokrāsu,

— tai piemīt raksturīgs olīvu augļu aromāts.

Vērtēšanas komisijas aizpildītajā apraksta veidlapā jābūt šādiem ierakstiem:

a) zaļu augļu garša 3–8;

b) rūgtums 2–8;

c) sīvums 2–8.

4.3. Ģeogrāfiskais apgabals:

“Chianti Classico” eļļas ražošanas apgabals aptver šādus administratīvos apgabalus Sjēnas un Florences provincē: Castellina in Chianti, Gaiole in Chianti, Radda in Chianti un Greve in Chianti visa teritorija, Castelnuovo Berardenga, līdz S. Giusmé un Vagliagli robežām, kā arī noteiktas daļas no Barberino Val d’Elsa, Poggibonsi, San Casciano in Val di Pesa un Tavarnelle Val di Pesa municipālajiem apgabaliem.

Šis apgabals sakrīt ar “Chianti Classico” vīna ražošanas apgabalu, kas noteikts 1932.6.31 starpministriju Dekrētā, kurš publicēts Itālijas valsts laikrakstā GURI, 1932.10.9, Nr. 209.

4.4. Izcelsmes apliecinājums:

Ir jāuzrauga katrs ražošanas posms un jāreģistrē katra posma izejvielas un saražotā produkcija. Šai nolūkā visām procesā iesaistītajām personām ir jāaizpilda prasītā pārvadājumu dokumentācija, kas paredzēta kontroles plānā. Pārvadājumu dokumentāciju jāpievieno katrai olīvu un/vai eļļas partijai, tajā jānorāda visa nepieciešamā informācija attiecībā uz 4.3. punktā minētā produkta izcelsmi, un tai ir jābūt pieejamai kontroles iestādei pārbaudes nolūkos. Tas kopā ar ierakstu kontroles iestādes rīcībā esošos īpašos sarakstos par olīvu plantācijām, ražotājiem, eļļas spiedējiem un pildītājiem pudelēs, nodrošina produkta izsekojamību. Uz visām fiziskajām un juridiskajām personām, kas minētas šajos sarakstos, attiecina kontroles iestādes veiktu pārbaudi saskaņā ar specifikāciju un kontroles plānu.

4.5. Ražošanas metode:

Audzēšana notiek olīvu plantācijās, kas atrodas starp 650 mm un 850 mm izohietām un 12,5 °C un 15 °C izotermām, vairāk nekā 200 m augstumā virs jūras līmeņa, paugurainā zemē ar vāji sārmainu pH. Olīvas, kas audzētas plantācijās, kuras neatbilst šīm prasībām vai atrodas vietās, kur nevar garantēt atbilstošu audzēšanu vai kur vides un augsnes apstākļi atšķiras no apstākļiem pārējā apgabalā, nevar izmantot “Chianti Classico” eļļas ražošanā.

Olīvas ir jānoplūc tieši no koka, vajadzības gadījumā jāsavāc tīklos vai audeklos un jāpārvadā un jāuzglabā kraujamajās kastēs ar ventilācijas caurumiem piecās pusēs, ne vairāk par 30 cm biezā kārtā. Nepieciešamības gadījumā tās jātur piemērotā vēsumā, labi vēdinātās telpās ne vairāk kā trīs dienas no ražas novākšanas brīža. Uz eļļas spiestuvi olīvas jātransportē tajās pašās kastēs vai citās piemērotās tvertnēs. Nedrīkst izmantot somas vai maisus.

Pirms spiešanas eļļas spiestuvēs olīvas ir jāuzglabā tādās telpās un tvertnēs, kas saglabā to raksturīgās īpašības.

Spiešanai ir jānotiek 24 stundu laikā kopš nogādāšanas eļļas spiestuvē, kurai ir jāatrodas ražošanas apgabalā.

Kad olīvas nomazgātas ar istabas temperatūras ūdeni, ir jāveic “Chianti Classico” eļļas ekstrakcija, izmantojot drošas un atbilstošas mehāniskas un fiziskas metodes, kurās olīvu apstrādes iekārtu temperatūra procesa laikā nedrīkst pārsniegt 27 °C. Jebkurā gadījumā šīm metodēm ir jābūt apstiprinātām kā piemērotām, kas nemaina produktam raksturīgās un tradicionālās fiziskās, ķīmiskās un organoleptiskās īpašības.

Ražotājiem un citām pilnvarotajām personām ir atļauts jaukt kopā secīgas partijas no eļļas, kas iegūta, izspiežot tajā pašā saimniecībā audzētas olīvas. Ražotājiem ir atļauts 4.3. punktā minētā apgabala robežās nodot citiem ražotājiem kopā jaukšanas nolūkā olīvu un eļļas partijas, kas atbilst ražošanas specifikācijas prasībām. “Chianti Classico” eļļu nekādos apstākļos nedrīkst jaukt kopā ar citām eļļām, tostarp neapstrādātu augstākā labuma olīveļļu, kas ražotas citur, nevis iepriekš 4.3. punktā aprakstītajā apgabalā, vai ražotas šajā pašā apgabalā iepriekšējos gados, vai ekstrahētas no olīvām, kas novāktas pēc noteiktā katra gada 31. decembra.

Saražotās eļļas daudzums nedrīkst pārsniegt 650 kg/ha no olīvu plantācijām, kurās koku blīvums nav mazāks par 200 kokiem.

Ja blīvums ir mazāks, produkcijas daudzums nedrīkst pārsniegt 3,25 kg no viena koka.

“Chianti Classico” eļļu drīkst iegūt tikai no veselām olīvām, kas audzētas saskaņā ar atbilstīgajiem agronomijas standartiem.

Telpām un traukiem, kurās eļļu uzglabā, ir jābūt tādām, lai nodrošinātu optimālos saglabāšanas apstākļus.

Specifikācijas standartiem atbilstoša eļļa ir jāpilda pudelēs trīs mēnešu laikā no paziņojuma par atbilstību. Pēc šā perioda beigām eļļai, ja to plānots pildīt pudelēs, no jauna ir jāveic paraugu ņemšana.

“Chianti Classico” eļļu var pildīt pudelēs līdz 31. oktobrim tajā gadā, kas seko pēc tās ražošanas gada, un laist tirgū līdz nākamā gada februārim.

“Chianti Classico” eļļas ražošanas gadam ir jābūt skaidri norādītam uz etiķetes.

“Chianti Classico” eļļa ir jāfasē tās ražošanas apgabalā, stikla traukos ar noteiktu tilpumu, nominālajos daudzumos līdz pieciem litriem. Metāla traukus var izmantot daudzumam no trim līdz pieciem litriem. Traukiem jābūt hermētiski noslēgtiem ar tādu ierīci, lai pēc atvēršanas tiktu salauzts garantijas zīmogs.

4.6. Saikne:

Produkta īpašības ir izskaidrojamas ar reģiona īpašajiem augsnes un laika apstākļiem. Šajā apgabalā ir samērā vienmērīgs reljefs un klimats, silti un sausi rudeņi (pirms decembra retas, bet spēcīgas lietusgāzes), kas, kā zināms, piešķir eļļai tās īpašības un aromātu. Agra ražas novākšana, kas parasti nepieciešama, lai izvairītos no pirmajām rudens salnām, kuras var kaitēt olīvām, gan ietekmē ražas daudzumu, taču piešķir eļļai organoleptisko “spēku”, ar ko tā ir slavena.

Viss apgabals atrodas audzēšanas joslā (izotermas 13 un 14,5), un tas ietekmē augļražības ciklu, kur augļi tiek vākti to gatavības sākumā un tradicionāli noņemti tieši no koka. Temperatūras prasības nosaka koku formu (kas parasti sazarojas virsotnē) un līdz ar to siltuma un gaismas izplatīšanos koka lapotnē.

Apgabalam ir specifiskas klimatiskās un hidroloģiskās īpašības, un tas labi izplānots kopš 14. gadsimta.

“Chianti Classico” eļļai ir gadsimtus senas tradīcijas, kas nodotas no paaudzes paaudzē; iedzīvotāju skaita pieaugums, reliģiskie rituāli un ceremonijas, kuros lietojama olīveļļa, un, kas ne mazāk svarīgi, starp Sjēnu un Florenci dzīvojošo cilvēku uztura īpatnības ir tie faktori, kas gadu gaitā spēcīgi veicinājuši olīveļļas ražošanu, pārveidojot plašos meža apgabalus par olīvu plantācijām un vīna dārziem un vairojot ārkārtīgi pievilcīgās Toskānas ainavas starp Sjēnu un Florenci.

Konkrētāku atpazīstamību apgabalam piešķīra 1716. gadā hercoga Kozimo III (Cosimo III) izdots dekrēts, kurā tika noteiktas apgabala pašreizējās robežas, atzīstot tā vērtīgumu un vīna un olīvu ražošanas raksturīgās īpatnības, – sava veida ACVN vēl ilgi pirms šā jēdziena radīšanas. Izsmeļošajā teorētiskajā un praktiskajā G. Tavanti 1819. gada apcerējumā par olīvām bija uzskaitītas galvenās Chianti Classico reģionā audzētās šķirnes.

Ražošanas metodes, īpašie augsnes un laika apstākļi, kā arī īpašās zināšanas un pētījumi par olīvkoku audzēšanu palīdz iegūt visaugstākās kvalitātes neapstrādātu olīveļļu ar unikālām īpašībām.

4.7 Pārbaudes struktūra:

Nosaukums: Camera di Commercio Industria, Agricoltura e Artigianato di Firenze Servizio attività e promozione agricoltura. Ufficio certificazioni olio d’oliva e altri prodotti tipici Adrese: Piazza dei Giudici 3 50122 Firenze FI ITALIA Tālr. +39 0552795507 Fakss +39 0552795522 E-pasts: —

4.8. Marķējums:

Papildus informācijai, kas parasti tiek prasīta likumā un tirdzniecības praksē, uz trauka etiķetes jābūt norādītiem vārdiem “Olio Extravergine di Oliva Chianti Classico”, aiz kuriem tūlīt seko vārdi “Denominazione di Origine Protetta”, kā arī skaidrā un neizdzēšamā veidā jābūt norādītam ražošanas gadam.

Nosaukumam nedrīkst pievienot nekādu aprakstu, kas nav īpaši paredzēts produkta specifikācijā. Taču drīkst iekļaut apzīmējumus, kas norāda ražotāju grupas, uzņēmumu nosaukumus, nekustamos īpašumus vai lauku saimniecības un vietu nosaukumus, kur olīvas patiesi ir audzētas.

Nosaukumam jābūt norādītam uz etiķetes ar skaidriem, neizdzēšamiem burtiem un pietiekami spilgtā krāsā, kas krasi atšķiras no etiķetes pamatkrāsas. Jebkuras papildu informācijas grafiskās rakstzīmes nedrīkst pārsniegt 50 % no nosaukuma rakstzīmju izmēra.

(1) OV L 93, 31.3.2006., 12. lpp.